Universis presentes litteras inspecturis, frater Guido, humilis prior ordinis Grandimontis, et conventus ejusdem loci salutem in Domino. Noveritis quod nos tenorem cujusdam concordie sive compositionis habite inter reverendum patrem dominum Hugonem, Dei gratia episcopum Eduensem, ex una parte, et rectorem et fratres domus nostre de Brolio, Eduensis dyocesis, ex altera, sigillatum contra sigillo dicti domini episcopi Eduensis, vidimus in hec verba: Universis presentes litteras inspecturis, nos Hugo, miseratione divina episcopus Eduensis, notum facimus quod cum discordia inter nos ex una parte et rectorem et fratres domus de Brolio, ordinis Grandis Montis, ex alia verteretur super eo quod rector et fratres predicti nemus de Comba Artaudi dicebant sibi et domui sue in elemosinam datum esse, et se quosdam homines in villa nostra de Thosiaco acquisivisse, nos quoque asserebamus dictum nemus, quod de nostro extitit feodo, sine licencia nostra dari vel alienari non posse, sed sibi erat commissum et sine nostra licencia eis datum, nec homines predictos in dicta villa nostra sine assensu nostra poterant retinere nisi duos homines solum qui ab antiquo sibi ibidem dati erant, nos pro bono pacis et ecclesie nostre Eduensis et ejusdem domus circa hoc utilitate pensata, cum dicto rectore et fratribus ita duximus concordandum, quod nos damus, tradimus, concedimus et quittamus imperpetuum dictis fratribus et eorum domui dictum nemus de Comba Artaudi, salvo fructu ipsius nemoris, qui fructus noster erit et successorum nostrorum, prout in aliis nemoribus ipsorum fratrum fructum habemus, hoc excepto quod dicti fratres pro porcis alvei sui in dictis fructibus usum habent; damus etiam et concedimus prefatis fratribus et domui sue unum modium bladi frumenti et avene per medium, ad mensuram Sedeloci, solvendum ipsis fratribus singulis annis imperpetuum apud Thosiacum, infra festum omnium sanctorum, de decimis nostris de Thosiaco, quas ad hoc specialiter obligamus. Dicti autem rector et fratres dant, quittant et concedunt nobis et successoribus nostris episcopis Eduensibus imperpetuum et per immutationem omnes homines quos habent in villa nostra de Thosiaco supradicta, cum mansis et tenementis eorum, salvo prato de Byche quod tenet Robertus Martini, quod est de propria hereditate dictorum fratrum; quod pratum dictis fratribus remanebit, salvo jure ipsius rectoris si quod habet; item, dant nobis, quittant et concedunt dicti fratres nobis et successoribus nostris vingenti solidos Viennensium quos habent annis singulis super furnum de Thosiaco, et decimam quam habent apud Revillom in parochia de Thosiaco, et etiam census et costumas quos habent in villis de Goys et de Varenis et quicquid juris, rationis et actionis habent in hominibus et rebus supradictis, prominettentes bona fide pro nobis et successoribus nostris omnia predicta tenere firmiter et inviolabiliter observare et in nullo contraire. In cujus rei testimonium, etc. [sic]. Nos igitur, pensata utilitate dicte domus de Brolio, pro bono pacis, predictam compositionem superius contentam, ratam et gratam habemus pro nobis et successoribus nostris et promittimus bona fide inviolabiliter observare et in nullo contraire. In cujus rei testimonium sigillum nostrum, quo nos dicti prior et conventus unico communiter utimur, presentibus litteris duximus apponendum. Datum in Grandi Monte, die mercurii post octavas beati Michaelis, anno Domini Mº CCº nonagesimo secundo.